Abu Dabi taraqqiyot jamg‘armasi ishtirokida “Samarqand shahrida suv ta’minoti tizimlari va yo‘l tarmoqlarini modernizatsiya qilish” loyihasini amalga oshirish chora-tadbirlari to‘g‘risida

O‘zbekiston Respublikasi Prezidentining 2019-yil 2-apreldagi “O‘zbekiston Respublikasi va Birlashgan Arab Amirliklari o‘rtasida ikki tomonlama hamkorlikni yanada mustahkamlash va kengaytirish chora-tadbirlari to‘g‘risida”gi PQ-4256-son qaroriga muvofiq hamda Samarqand shahrida suv ta’minoti va yo‘l tarmog‘ini modernizatsiya qilish, shahar infratuzilmasini takomillashtirish va samaradorligini oshirish maqsadida:
 1. Quyidagilar:
 O‘zbekiston Respublikasi va Abu Dabi taraqqiyot jamg‘armasi o‘rtasida “Samarqand shahrida suv ta’minoti tizimlari va yo‘l tarmoqlarini modernizatsiya qilish” loyihasini (keyingi o‘rinlarda — Loyiha) amalgaoshirish uchun 4 yillik imtiyozli davrni o‘z ichiga olgan holda 17 yilda qaytarish muddati bilan 1 101 900 000 Birlashgan Arab Amirliklari dirhami miqdorida qarz bitimi imzolanganligi;
 Loyihani amalga oshirish davri 4 yilni (2022 — 2026-yillar) tashkil etishi ma’lumot uchun qabul qilinsin.
 2. Belgilab qo‘yilsinki:
 a) Loyiha Abu Dabi taraqqiyot jamg‘armasi tomonidan ajratiladigan qarz mablag‘lari hisobidan moliyalashtiriladi;
 b) Samarqand viloyati hokimligi Abu Dabi taraqqiyot jamg‘armasi tomonidan ajratiladigan qarz mablag‘larining maqsadli va samarali sarflanishi hamda Loyihaning o‘z vaqtida va sifatli amalga oshirilishi uchun mas’ul ijro etuvchi organ hisoblanadi;
 v) Loyiha doirasida Abu Dabi taraqqiyot jamg‘armasining asosiy qarzini qaytarish, foizlar, qarzga xizmat ko‘rsatish to‘lovi va boshqa xarajatlar:
 suv ta’minoti tizimlarini modernizatsiya qilish qismi bo‘yicha “Samarqand suv ta’minoti” MChJ va Samarqand viloyati mahalliy budjeti hisobidan;
 yo‘l tarmoqlarini modernizatsiya qilish qismi bo‘yicha Respublika budjeti mablag‘lari hisobidan qoplanadi.
 3. Quyidagilar:
 Abu Dabi taraqqiyot jamg‘armasi ishtirokida “Samarqand shahrida suv ta’minoti tizimlari va yo‘l tarmoqlarini modernizatsiya qilish” loyihasi texnik-iqtisodiy asosining asosiy ko‘rsatkichlari 1-ilovaga muvofiq;
 “Samarqand shahrida suv ta’minoti tizimlari va yo‘l tarmoqlarini modernizatsiya qilish” loyihasi bo‘yicha jalb qilingan Abu Dabi taraqqiyot jamg‘armasining qarz mablag‘larini qaytarish, foizlar, qarzga xizmat ko‘rsatish to‘lovi va boshqa xarajatlarni to‘lashning prognoz jadvali 2-ilovaga muvofiq;
 “Samarqand shahrida suv ta’minoti tizimlari va yo‘l tarmoqlarini modernizatsiya qilish” loyihasi doirasida Abu Dabi taraqqiyot jamg‘armasining qarz mablag‘lari hisobidan suv ta’minoti tizimini modernizatsiya qilish xarajatlarini qoplash bo‘yicha ulushlar taqsimotining prognoz jadvali 3-ilovaga muvofiq tasdiqlansin.
 4. Moliya vaziriga “O‘zsuvta’minot” AJ, Samarqand viloyati hokimligi va “Samarqand suv ta’minoti” MChJ bilan Abu Dabi taraqqiyot jamg‘armasining qarz mablag‘larini suv ta’minoti tizimini modernizatsiya qilish qismi bo‘yicha qayta kreditlash to‘g‘risidagi bitimni imzolash, shuningdek, zarur hollarda, ushbu bitimga o‘zgartirish va qo‘shimchalar kiritish vakolati berilsin.
 5. O‘zbekiston Respublikasi Bojxona kodeksiga asosan O‘zbekiston Respublikasining xalqaro shartnomalari bo‘yicha xalqaro moliya institutlari va xorijiy hukumat moliya tashkilotlari tomonidan berilgan qarzlar (kreditlar) hisobidan yuridik shaxslar tomonidan bojxona hududiga olib kiriladigan tovarlar bojxona bojidan ozod qilinganligi ma’lumot uchun qabul qilinsin.
 Belgilansinki, Loyihani amalga oshirish doirasida hosil bo‘ladigan qo‘shilgan qiymat solig‘i summasi xo‘jalik yurituvchi subyektlar mablag‘lari hisobidan to‘lanadi, to‘langan qo‘shilgan qiymat solig‘i summasi xo‘jalik yurituvchi subyektlarga respublika budjeti mablag‘lari hisobidan qoplab beriladi.
 6. Adliya vazirligi O‘zbekiston Respublikasi va Abu Dabi taraqqiyot jamg‘armasi o‘rtasida qarz bitimi hamda Moliya vazirligi bilan tegishincha “O‘zsuvta’minot” AJ, Samarqand viloyati hokimligi va “Samarqand suv ta’minoti” MChJ o‘rtasida Abu Dabi taraqqiyot jamg‘armasi qarz mablag‘larini qayta kreditlash to‘g‘risidagi bitim, shuningdek, ushbu bitimga o‘zgartirish va qo‘shimchalar kiritish haqidagi bitimlarga belgilangan tartibda yuridik xulosa bersin.
 7. Investitsiyalar va tashqi savdo vazirligi Moliya vazirligi bilan birgalikda belgilangan tartibda O‘zbekiston Respublikasining Investitsiya dasturlarida har bir yil uchun asosiy ko‘rsatkichlarni aniqlashtirib va yangilab borgan holda Loyiha doirasida ajratiladigan mablag‘larni inobatga olsin.
 8. Samarqand viloyati hokimligi:
 Investitsiyalar va tashqi savdo vazirligi hamda Moliya vazirligi bilan kelishgan holda bir oy muddatda Samarqand viloyati hokimligi huzurida Loyihani amalga oshirish guruhi tashkil etilishini;
 Loyihani amalga oshirish davrida Loyihani amalga oshirish guruhi faoliyatini moliyalashtirish bo‘yicha har yillik xarajatlar smetasi hamda shtatlar jadvalining Moliya vazirligi bilan kelishgan holda tasdiqlanishini;
 Loyiha bo‘yicha o‘zlashtirilgan mablag‘lar hamda erishilgan natijalar yuzasidan ma’lumotlar majburiy tarzda Samarqand viloyati hokimligining rasmiy veb-saytida muntazam e’lon qilib borilishini;
 suv inshootlari va tarmoqlarini qurish uchun zarur bo‘lgan yer maydoni o‘rnatilgan tartibda o‘z vaqtida ajratilishini;
 Loyiha doirasida obyektlar qurilishi rejalashtirilgan hududlardagi jismoniy va yuridik shaxslarga tegishli ko‘chmas mulk obyektlarini ko‘chirish va mulkdorga yetkazilgan zararning o‘rnini qoplashni ta’minlash Vazirlar Mahkamasining 2019-yil 16-noyabrdagi “Jismoniy va yuridik shaxslarning mulk huquqlari kafolatlarini ta’minlash hamda yer uchastkalarini olib qo‘yish va kompensatsiya berish tartibini takomillashtirishga doir qo‘shimcha chora-tadbirlar to‘g‘risida”gi 911-son qarori talablariga muvofiq amalga oshirilishini ta’minlasin.
 9. Davlat dasturlari ijro etilishini nazorat qilish va muvofiqlashtirish bo‘yicha respublika shtabi (E.T. Yuldashev) Loyiha doirasidagi mablag‘larning maqsadli ajratilishi va sarflanishi ustidan doimiy nazorat o‘rnatsin hamda har yarim yilda O‘zbekiston Respublikasi Prezidenti Administratsiyasiga axborot kiritib borsin.
 Korrupsiyaga qarshi kurashish agentligi (A.E. Burxanov) Loyiha doirasida ajratilgan mablag‘larning maqsadli ishlatilishi jarayonida ochiqlik va oshkoralikni ta’minlash ustidan doimiy nazorat o‘rnatsin.
 10. Quyidagilarga:
 Samarqand viloyati hokimligiga Uy-joy kommunal xizmat ko‘rsatish vazirligi va Avtomobil yo‘llari qo‘mitasi bilan birgalikda — obyektlarning loyiha-smeta hujjatlari ishlab chiqilishini va vakolatli organlardan o‘rnatilgan tartibda ekspertizadan o‘tkazilishini ta’minlash;
 Qurilish vazirligiga — obyektlarda olib boriladigan qurilish-montaj ishlari sifatli bajarilishi ustidan nazoratni amalga oshirish;
 Ekologiya va atrof-muhitni muhofaza qilish davlat qo‘mitasiga — obyektlarning loyiha hujjatlari belgilangan tartibda davlat ekologik ekspertizasidan o‘tkazilishini va Loyiha doirasida tabiatni muhofaza qilishga oid qonunchilik hujjatlariga rioya etilishi ustidan nazorat o‘rnatilishini hamda daraxtlar ko‘chirilgan hududlarda qo‘shimcha ekilishini ta’minlash;
 Turizm va madaniy meros vazirligi huzuridagi Madaniy meros agentligiga — madaniy meros obyektlari bilan bog‘liq Loyiha doirasida amalga oshiriladigan ishlar belgilangan tartibda kelishilishini va madaniy meros obyektlarini muhofaza qilish va ulardan foydalanish to‘g‘risidagi qonunchilik hujjatlariga rioya qilinishi ustidan nazorat o‘rnatish vazifalari yuklatilsin.
 11. Samarqand viloyati hokimligining buyurtmanomalariga binoan:
 Tashqi ishlar vazirligi — Loyihani amalga oshirishda ishtirok etadigan xorijiy mutaxassislar uchun kirish vizalarini konsullik yig‘imlari va haqiqiy xarajatlarning o‘rnini qoplash hisobidan yig‘imlar undirilmasdan, zarur hollarda, Islom Karimov nomidagi “Toshkent” xalqaro aeroportida rasmiylashtirilishini (muddati uzaytirilishini);
 Ichki ishlar vazirligi — Loyihani amalga oshirishda ishtirok etadigan xorijiy mutaxassislarga davlat boji undirmasdan ko‘p martalik vizalar rasmiylashtirilishi (muddati uzaytirilishi) hamda vaqtincha turgan joyi bo‘yicha ro‘yxatga olinishi va uning muddati uzaytirilishini;
 Bandlik va mehnat munosabatlari vazirligi — o‘rnatilgan tartibda xorijiy mutaxassislarni (O‘zbekiston Respublikasi fuqarolari orasida bunday mutaxassislar bo‘lmagan taqdirda) O‘zbekiston Respublikasiga jalb etishga ruxsatnomalar berilishi (muddati uzaytirilishi), shuningdek, ko‘rsatib o‘tilgan xorijiy fuqarolarga O‘zbekiston Respublikasi hududida mehnat faoliyatini amalga oshirish huquqiga tasdiqnomalar berilishini (muddati uzaytirilishi) belgilangan tartibda ta’minlasin.
 12. Mazkur qaror ijrosini samarali tashkil qilishga mas’ul va shaxsiy javobgar etib Samarqand viloyati hokimi E.O. Turdimov belgilansin.
 Qaror ijrosini nazorat qilish, ijro uchun mas’ul tashkilotlar faoliyatini muvofiqlashtirish O‘zbekiston Respublikasi Bosh vazirining o‘rinbosarlari A.J. Ramatov va J.A. Xodjayev zimmasiga yuklansin.